  Майя Бывальцева 14-тӥ коньывуонэ Удмуртилэн даур тырмонэзлы сӥзем выль истори ӵектос улонэ пыӵаны кутскиз. Со улсын 10 лекциосты учкыны луоз. Со сярысь улосвыллэн тӧроез Александр Бречалов мерлыко вотэсъёсыз бамаз ивортӥз. Тодматске: «Terra Удмуртия» – элькунлэн кунлыкезлы 100 ар тырмонлы выль дышетскон истори ӵектос! Туннэ нуналысен видеолекциос кутско: вашкала дауръёсысен асьме нуналозь 10 историос! Котькудӥз лекция – со аспӧртэм туспуктэмъёс, кинохроникаысь кадръёс – вашкалаысь зэмос «салам»! Лекциос арняяз куинь пол поталозы – вордӥськонъёсы, вирнуналъёсы но удмуртарняосы. Йылпумъясез – Удмуртилэн кунлык нуналаз 4-тӥ шуркынмонэ Александр Бречалов, Удмуртилэн тӧроезИвортодэтъя «Удмуртия» агентствоен тодмо тодосчиосын, музейын но архивын ужасьёсын ӵош дасям ӵектосэз учкисьёс тодыны быгатозы, мар вал туала Удмуртилэн интывылаз ог 10 сюрс ар талэсь азьло, ку уйпала кошкиз берпуметӥез йӧ, кытысь вуизы Иж но Вотка заводъёсын улӥсьёс, кызьы пичи удмурт черкогурт Росси империысь одӥгез тужгес зол гудыртэм уголовной уж инты луиз. Озьы ик Ижысь пыӵал тӥрлык поттӥсьёслэн нырысетӥ вамышъёссы, улосвыллэн Быдӟым Атыкай ож аръёсы улон-вылонэз но мукетыз сярысь пӧртэм историосты. Лекциосты нуисьёс пӧлын – истори тодосъя кандидатъёс Александр Митряков но Николай Пислегин, В. Г. Короленко нимо «Вуж Мултан» музейлэн кивалтӥсез Ольга Соколова, М. Т. Калашников нимо музейлэн кивалтӥсезлэн тодосъя воштӥсез но экспозициосъя ёзэтлэн кивалтӥсез Александр Ермаков но Лада Михайлова, Глазкарысь шаертодонъя музейысь тодосъя ӧнерчи Марина Ворончихина, Удмуртиысь кун филармонилэн кивалтӥсез Алексей Фомин, Удмуртиысь архив ёзэсын ужасьёс. «Terra Удмуртия» ӵектослэн нырысетӥ выпускез сыӵе ик нимын сайтын потӥз ни, со удмурт музъемлэн вашкалаезлы сӥземын. Егит тодосчи, археолог, Удмурт кун университетысь Историяя но социологияя институтысь доцент Александр Митряков вералоз, кызьы та интыын улӥсьёс мезолит вакытэ улӥзы-вылӥзы, бронза даурын музъем уж но пудо вордон борды кутскизы, корт дурыны дышизы. «Кыдёкысь дауръёс пушкысь»: удмурт музъемъёслэн вашкалазы Выль выпускъёсты «Terra Удмуртия» , озьы ик ивортодэъя «Удмуртия» агентстволэн сайтысьтыз но мерлыко вотэсъёсысь учке.  Тегъёс: Мерлык Ижкар Удмуртия история Удмуртилэнкунлыкезлы100ар 100ар  